大雪
作者：方一夔
朝代：宋

paragraphs: 一日雪，空裏浮花生眼纈。
二日雪，竹松委地枯楠折。
三日雪，獸駭禽奔蹄跡滅。
四日雪，翁嫗啼饑淚成血。
天生萬物忍棄捐，似爲多情幻奇絕。
由來恩怨不相關，無情有情總磨折。
君不見堯時洪流浸十日，赤子喁喁化魚鼈。
湯時亢旱烘七年，山河大地紅爐熱。
當時賢聖救不得，坐待時來自休歇。
蓋天垂地憂長人，浪教寒士頭先白。
玉皇高居耳目遠，鬼神虎豹爭羅列。
頊冥滕屏罪當誅，劈牋試與東風說。